༄༅། །དཔལ་རྡོ་རྗེ་འཇིགས་བྱེད་རྭ་ལུགས་ལྷ་དགུའི་དཀྱིལ་འཁོར་དུ་སློབ་མ་
དབང་བསྐུར་བའི་ཆོ་ག་གཞན་ཕན་བདུད་རྩི་གླང་ཆེན་
ཁ་འབབས་ཞེས་བྱ་བ་བཞུགས་སོ།། །།
༄༅། །ན་མོ་གུ་རུ་བཛྲ་བྷཻ་ར་ཝ་མཎྜ་ལེ་བྷྱཿ འདིར་དཔལ་རྡོ་རྗེ་འཇིགས་བྱེད་རྭ་ལུགས་རོ་ལངས་བརྒྱད་སྐོར་གྱི་དཀྱིལ་འཁོར་དུ་སློབ་མ་དབང་བསྐུར་བའི་ཚུལ་ལ། ཐོག་མར་སློབ་དཔོན་གྱིས་ལས་སུ་བྱ་བར་འོས་པའི་སྟ་གོན་རྣམས་ལེགས་པར་གྲུབ་ནས། སློབ་མ་སྟ་གོན་གྱི་སྐབས་སུ་བབ་པ་ན། འོག་ཏུ་དགོས་པའི་ཡོ་བྱད་མཎྜལ། དྲི་ཆུ། ཉེར་སྤྱོད་ལྔ། སོ་ཤིང་། ཁྱོར་ཆུ། ཀུ་ཤ །སྲུང་སྐུད་རྣམས་བཤམ། དཀྱིལ་འཁོར་ཡོལ་བས་བཅད་པའི་ཕྱི་རོལ་དུ་སློབ་མ་སྣོད་དུ་རུང་བ་གཅིག་ནས་ཉེར་ལྔའི་བར་ཟུང་དུ་མ་གྱུར་པ་རྣམས་ཁྲུས་བྱས་གྲལ་དུ་འཁོད་པ་ལ་མེ་ཏོག་བཀྱེ་བསྡུ་གྲུབ་རྗེས། སློབ་དཔོན་གྱིས་དམིགས་པ་མེད་པའི་ཤེས་རབ་དང་སྙིང་རྗེ་ཆེན་པོས་ཀུན་ནས་བསླངས་ཏེ། ཟང་ཟིང་དང་བསྙེན་བཀུར་ལ་མི་ལྟ་བའི་ཡིད་ཀྱིས། ཡི་དམ་ལྷའི་ང་རྒྱལ་བརྟན་པོའི་སྒོ་ནས་འདི་སྐད་ཅེས་གདམས་པར་བྱ་སྟེ། འོ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ། དེའི་ཆེད་དུ་རྡོ་རྗེ་ཐེག་པའི་ལམ་གྱི་རྩ་བ་མངོན་པར་དབང་བསྐུར་བ་ཟབ་མོ་གསན་ལ་དམ་ཚིག་དང་སྡོམ་པ་ལ་སྲུང་སྡོམ་ཚུལ་བཞིན་དུ་བགྱི་སྟེ་ལམ་ལ་ཅི་ནུས་སུ་འབད་པར་བགྱིའོ་སྙམ་པའི་བྱང་ཆུབ་མཆོག་ཏུ་ཐུགས་བསྐྱེད་པ་དང་། ༼༈ ཆོས་གསན་པའི་ཀུན་ཏུ་སྤྱོད་པའང་། སྐྱེས་པ་རབས་ཀྱི་རྒྱུད་ལས། རབ་ཏུ་དམའ་བའི་སྟན་ལ་འདུག །དུལ་བའི་དཔལ་ནི་ཉེ་བར་གཞག །དགའ་དང་ལྡན་པའི་མིག་གིས་བལྟ། །ཚིག་གི་བདུད་རྩི་འཐུང་བ་བཞིན། །གུས་པ་བསྐྱེད་དེ་རྩེ་གཅིག་ཏུ། །རབ་ཏུ་དང་ལ་དྲི་མེད་ཡིད། །ནད་པས་སྨན་པའི་ངག་ཉན་ལྟར། །རིམ་གྲོ་བསྐྱེད་དེ་ཆོས་ཉོན་ཅིག །ཅེས་བྱ་བ་ལ་སོགས་པ་ཐེག་པ་ཆེན་པོའི་གཞུང་ལུགས་དྲི་མ་མེད་པ་རྣམས་ནས་ཇི་ལྟར་འབྱུང་བ་བཞིན་གསལ་བཏབ་ནས་གསན་འཚལ། དེ་ལ་འོ་སྐོལ་གྱི་སྟོན་པ་ཡང་དག་པར་རྫོགས་པའི་སངས་རྒྱས་ཐབས་མཁས་ལ་ཐུགས་རྗེ་ཆེན་པོ་དང་ལྡན་པ་དེས། གདུལ་བྱ་རྣམས་ཀྱི་ཁམས་དང་བསམ་པ་དང་བག་ལ་ཉལ་དང་རྗེས་སུ་མཐུན་པར་ཐེག་པ་ཆེ་ཆུང་གི་དམ་པའི་ཆོས་ཀྱི་བདུད་རྩི་བསམ་གྱིས་མི་ཁྱབ་པ་ཞིག་གསུངས་པ་ལས། ད་ལམ་གྱི་སྐབས་སུ་བབ་པ་འདི་ནི་མདོ་སྡེ་རྒྱན་ལས། དམིགས་པ་ཆེ་བ་ཉིད་དང་ནི། །དེ་བཞིན་སྒྲུབ་པ་གཉིས་དག་དང་། །ཡེ་ཤེས་བརྩོན་འགྲུས་རྩོམ་པ་དང་། །ཐབས་ལ་མཁས་པར་གྱུར་བ་དང་། །ཡང་དག་གྲུབ་པ་ཆེན་པོ་དང་། །སངས་རྒྱས་ཕྲིན་ལས་ཆེན་པོ་སྟེ། །ཆེན་པོ་འདི་དག་དང་ལྡན་པས། །ཐེག་པ་ཆེན་པོ་ཁྱད་པར་འཕགས། །ཞེས་གསུངས་པ་ལྟར་ཐེག་པ་ཆུང་ངུ་ལས་ཁྱད་ཆོས་བདུན་གྱི་སྒོ་ནས་ཁྱད་པར་དུ་འཕགས་པའི་ཐེག་པ་ཆེན་པོ་ཡིན། དེ་ལའང་རྒྱུ་ཕ་རོལ་ཏུ་ཕྱིན་པའི་ཐེག་པ་དང་། འབྲས་བུ་སྔགས་ཀྱི་ཐེག་པ་གཉིས་སུ་ཡོད་པ་ལས། འདིར་ནི་ཕར་ཕྱིན་ཐེག་པ་ལས་ཁྱད་ཆོས་བཞིའི་སྒོ་ནས་ཁྱད་པར་དུ་འཕགས་པ་དེ་ཉིད་ཡིན་ལ། འཕགས་ཚུལ་ཇི་ལྟ་བུ་ཞིག་ཡིན་སྙམ་ན། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་པས། །སྔགས་ཀྱི་ཐེག་པ་ཁྱད་པར་འཕགས། །ཞེས་པ་ལྟར། རྒྱུ་འབྲས་ཀྱི་ཐེག་པ་གཉིས་རྟོགས་བྱའི་ལྟ་བ་དང་ཐོབ་བྱའི་འབྲས་བུ་སོགས་དོན་གཅིག་ནའང་། ལྟ་བ་དེ་རྟོགས་པ་དང་། འབྲས་བུ་མཐར་ཐུག་ཐོབ་པར་བྱེད་པའི་ཐབས་ལ་གསང་སྔགས་ཁྱད་པར་དུ་འཕགས་པ་ཡིན་ཏེ། ཕར་ཕྱིན་ཐེག་པས་དཔེ་དང་གཏན་ཚིགས་ལ་སོགས་པ་དུ་མ་ཞིག་གིས་དོན་སྤྱིའི་ཚུལ་དུ་རྟོགས་དགོས་ཀྱང་། སྔགས་ཀྱི་ཐེག་པར་དབང་གི་ཡེ་ཤེས་ཕབ་པའམ། དབང་གསུམ་པའི་དུས་སུ་དཔེའི་ཡེ་ཤེས་རྒྱུད་ལ་སྐྱེས་ན། དེ་མ་ཐག་ཏུ་གནས་ལུགས་མངོན་སུམ་དུ་རྟོགས་པར་འགྱུར་བས་ཐབས་ལ་མ་རྨོངས་པ་དང་། ཐབས་སུ་གྱུར་པའི་ཡན་ལག་ལས་ཚོགས་དང་། དངོས་གྲུབ་བསྒྲུབ་ཚུལ་དང་། ལྷ་དང་། སྔགས་དང་། རྡོ་རྗེའི་ལུས་ལ་གནད་དུ་བསྣུན་པའི་རྫོགས་རིམ་བསྒོམ་ཚུལ་སོགས་ཐེག་པ་གཞན་ལ་མེད་པའི་ཐབས་ལ་མཁས་པ་མང་བ་དང་། བསྐལ་པ་གྲངས་མེད་ཀྱི་བར་དུ་ཚོགས་བསགས་པ་སོགས་མི་དགོས་པར་དབང་པོ་རྣོན་པོའི་ཉེ་ལམ་གྱི་སྣོད་དུ་གྱུར་པ་ལ་དགོངས་ནས་བརྩོན་འགྲུས་དང་དམ་ཚིག་རབ་ཏུ་གྱུར་པས་ཚེ་འདི་ཉིད་དང་། འབྲིང་གིས་འཆི་ཁའམ་བར་དོ། ཐ་མས་སྐྱེ་བ་བདུན་ནམ་བཅུ་དྲུག་ཚུན་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་འགྲུབ་པར་གསུངས་པས་ན་དབང་པོ་རྣོན་པོའི་དབང་དུ་བྱས་པ་སྟེ། དེ་ལྟ་བུའི་སྒོ་ནས་ཁྱད་པར་དུ་འཕགས་པ་ཡིན། འཕགས་ཆོས་དེ་ལྡན་གྱི་ངོ་བོའང་ཡང་དག་པར་རྫོགས་པའི་སངས་རྒྱས་རྣམས་ཀྱི་ཐུགས་ཀྱི་ཡེ་ཤེས་ལས་བྱུང་བའི་སྔགས་དང་། དེའི་ཆོ་ག་ལམ་གྱི་གཙོ་བོར་སྟོན་པའི་ཐེག་པ་ནི་འབྲས་བུ་གསང་སྔགས་རྡོ་རྗེ་ཐེག་པ་སྟེ། དེ་སྟོན་བྱེད་ཀྱི་བཀའ་ལའང་རྒྱུད་དང་རིག་པ་འཛིན་པའི་སྡེ་སྣོད་ཅེས་སོགས་སུ་གྲགས་པ་ཡིན་ཞིང་། དེ་ལ་དབྱེ་ན་རྒྱུད་སྡེ་གཉིས་དང་། གསུམ་དང་། བཞི་དང་། ལྔ་དང་། དྲུག་ཏུ་བཞག་པ་སོགས་བཤད་ཚུལ་དུ་མ་ཞིག་སྣང་བ་ལས། འདིར་རྡོ་རྗེ་གུར་གྱི་རྗེས་སུ་འབྲངས་ནས་རྒྱུད་སྡེ་བཞིར་བཞེད་པའི་ཕྱོགས་ཡིན། ༼༈ མདོར་བསྡུས་པར་སྤྲོ་ན། གོང་ཐུགས་བསྐྱེད་པ་དང་། ཞེས་པའི་མཚམས་སུ། ཆོས་གསན་པའི་ཀུན་ཏུ་སྤྱོད་པ་རྣམས་ཀྱང་ལེགས་པར་འདུ་བྱས་ཏེ་གསན་འཚལ། འདིར་གང་གསན་པར་བྱ་བའི་ཆོས་ནི། ཡང་དག་པར་རྫོགས་པའི་སངས་རྒྱས་ཀྱིས་གདུལ་བྱ་རྣམས་ཀྱི་ཁམས་དང་བསམ་པ་དང་བག་ལ་ཉལ་དང་རྗེས་སུ་མཐུན་པར་དམ་པའི་ཆོས་ཀྱི་ཕུང་པོ་བསམ་གྱིས་མི་ཁྱབ་པ་ཞིག་གསུངས་པ་ཐམས་ཅད་ཀྱི་ནང་ནས་རབ་དང་མཆོག་དང་ཕུལ་དུ་གྱུར་པ་ནི། ཚེ་གཅིག་ལ་ཟུང་འཇུག་རྡོ་རྗེ་འཆང་གི་གོ་འཕང་བསྒྲུབ་པར་ནུས་པའི་གསང་སྔགས་རྡོ་རྗེ་ཐེག་པ་ཡིན། དེ་ལ་རྒྱུད་སྡེའི་དབྱེ་བསྡུ་མི་འདྲ་བ་དུ་མ་ཞིག་མཛད་པ་ལས། འདིར་རྒྱུད་སྡེ་བཞིར་བཞེད་པའི་ཕྱོགས་ཡིན། ཞེས་པ་ཙམ་གྱིས་འཐུས་སོ། །གང་ལྟར་ཡང་། དེ་ལའང་བྱ་སྤྱོད། རྣལ་འབྱོར། བླ་མེད་དེ་བཞི་ལས། འདིར་རྣལ་འབྱོར་བླ་མེད་ཀྱི་རྒྱུད། དེ་ལའང་ཐབས་ཤེས་གཉིས་མེད་གསུམ་ལས། འདིར་ཐབས་རྒྱུད་ཡིན། དེའང་ཟླ་གསང་ཐིག་ལེའི་རྒྱུད་ལས། འདོད་ཆགས་ཞེ་སྡང་གཏི་མུག་གིས། །རྒྱུད་ཀྱང་རྣམ་པ་གསུམ་དུ་འགྱུར། །ཞེས་གསུངས་པའི་རྗེས་སུ་འབྲངས་ནས། གཙོ་བོར་གདུལ་བྱ་འདོད་ཆགས་ཅན་འདུལ་བའི་ཆེད་དུ་གསུངས་པ་དཔལ་གསང་བ་འདུས་པའི་སྐོར་དང་། གདུལ་བྱ་ཞེ་སྡང་ཅན་འདུལ་བའི་ཆེད་དུ་གསུངས་པ་གཤིན་རྗེའི་གཤེད་ཀྱི་སྐོར་དང་། གདུལ་བྱ་གཏི་མུག་ཅན་འདུལ་བའི་ཆེད་དུ་གསུངས་པ་རྣམ་སྣང་སྒྱུ་འཕྲུལ་དྲྭ་བའི་སྐོར་ཏེ་ཕ་རྒྱུད་སྡེ་གསུམ་དུ་འགྱུར་བ་ལས། འདིར་ཞེ་སྡང་ཐབས་རྒྱུད་གཤིན་རྗེའི་གཤེད་ཀྱི་སྐོར་ཡིན། དེ་ལའང་རྒྱུད་དང་སྨིན་གྲོལ་ཇི་ལྟར་བྱུང་བའི་ཚུལ་ནི། གཤིན་རྗེའི་གཤེད་ཀྱི་ལུགས་འཛིན་འགའ་ཞིག་གིས་བཞེད་པ་ལྟར་ན། ལྷའི་བུའི་བདུད་འདུལ་བའི་ཆེད་དུ་གཤིན་རྗེ་དགྲ་ནག་གི་རྒྱུད་གསུངས་པ་དང་། ལས་ཀྱི་གཤིན་རྗེ་འདུལ་བའི་ཆེད་དུ་གདོང་དྲུག་གི་རྒྱུད་གསུངས་པ་དང་། འཇམ་དཔལ་གྱིས་གདུལ་བྱ་དབང་ཕྱུག་དེ་ཉིད་ཞི་བས་འདུལ་བར་མི་ནུས་པས་ན། དྲག་པོའི་ཆ་ལུགས་སམ་གཟུགས་ཀྱིས་ལེགས་པར་བཏུལ་ཏེ། དེ་ནས་སཽ་མ་པི་རིར་འཁོར་སྤྲུལ་པའི་འཇམ་དཔལ་གཤིན་རྗེ་ཡབ་ཡུམ་གྱི་ཚོགས་དང་། གཞན་ཡང་སངས་རྒྱས་བྱང་སེམས་སྤྲུལ་པའི་མཁའ་འགྲོ་ཆོས་སྐྱོང་སྲུང་མའི་ཚོགས་དུ་མ་འདུས་པ་རྣམས་ལ། བཅོམ་ལྡན་འདས་རྡོ་རྗེ་འཇིགས་བྱེད་ཀྱི་རྒྱུད་འབུམ་པ་ལ་སོགས་པ་གཤིན་རྗེའི་གཤེད་ཀྱི་རྒྱུད་བསམ་གྱིས་མི་ཁྱབ་པ་གསུངས་ནས་ཡུམ་མཆོག་རྡོ་རྗེ་རོ་ལངས་མ་དང་། གསང་བདག་ཕྱག་ན་རྡོ་རྗེ་གཉིས་ལ་བཀའ་རྒྱས་བཏབ་ནས་གནང་། དེ་གཉིས་ཀྱིས་ཀྱང་རྩོད་དུས་ཀྱི་གདུལ་བྱ་རྣམས་ཀྱིས་ཉམས་སུ་མི་ལོང་བར་ཤེས་ནས་ཨོ་རྒྱན་མཁའ་འགྲོའི་གནས་སུ་གཏེར་དུ་སྦས་པ་ལས། དུས་ཕྱིས་གྲུབ་ཆེན་ལ་ལི་ཏ་བཛྲས་དགྲ་ནག་ལེའུ་བཅོ་བརྒྱད་པ་དང་། གདོང་དྲུག་གི་རྒྱུད་དང་། རྟོག་པ་བདུན་པ་རྣམས་སྤྱན་དྲངས་པར་བཞེད། ཡང་མཁས་པའི་དབང་ཕྱུག་དག་ནི། སྟོན་པ་མངོན་པར་རྫོགས་པ་སངས་རྒྱས་པའི་ཚེ། སྲོད་ལ་བདུད་ཐམས་ཅད་ཀྱིས་འཚེ་བ་མང་པོ་བྱུང་བ་ན། ཐུགས་ཀ་ནས་ཁྲོ་བོའི་རྒྱལ་པོ་དགྲ་ནག་སྤྲུལ་ཏེ། ཕྱག་ན་རྡོ་རྗེ་ལ། ཕྱག་ན་རྡོ་རྗེ་ཁྱོད་འདི་ལྟ་བུའི་གཤིན་རྗེའི་གཤེད་ཀྱི་གཟུགས་སུ་བསྒྱུར་ཏེ། བདུད་དང་། ཀླུ་དང་། གནོད་སྦྱིན་དང་། ལྷ་མ་ཡིན་དང་། ལྷ་རྣམས་ཆོམས་ཤིག །ཆིངས་ཤིག །རྟོགས་ཤིག་ཅེས་གསུངས། དེ་ནས་ཕྱག་ན་རྡོ་རྗེས་དགྲ་ནག་གི་ཚོགས་མང་པོར་སྤྲུལ་ཏེ་བདུད་རྣམས་བཏུལ། དེའི་ཚེ་ཕྱག་ན་རྡོ་རྗེ་ལ་སོགས་པའི་གདུལ་བྱ་སྐལ་ལྡན་རྣམས་ལ་རྩ་བའི་རྒྱུད་དགྲ་ནག །བཤད་པའི་རྒྱུད་གདོང་དྲུག་དང་། རྡོ་རྗེ་འཇིགས་བྱེད་ཀྱི་རྒྱུད་རྣམས་གསུངས། དེ་བཞིན་དུ་དམར་པོའི་རྒྱུད་རྣམས་ཀྱང་དེའི་ཚེ་སྟོན་པ་ཉིད་ཀྱི་སྐུ་ལས་གཤིན་རྗེའི་གཤེད་དམར་པོ་སྤྲུལ་ནས་བདུད་བཏུལ་ཞིང་ལག་ན་རྡོ་རྗེ་ལ་བཀའ་བསྒོ་བར་མཛད་དེ་གསུངས་ནས། གསང་བདག་ཕྱག་ན་རྡོ་རྗེ་ལ་རྒྱས་བཏབ་ནས་གནང་། དེ་ཉིད་ཀྱིས་ཨོ་རྒྱན་མཁའ་འགྲོའི་གནས་སུ་གཏེར་དུ་སྦས་པ་ལས། དུས་ཕྱིས་གྲུབ་ཆེན་ལ་ལི་ཏ་བཛྲས་རྩ་བའི་རྒྱུད་དགྲ་ནག་ལེའུ་བཅོ་བརྒྱད་པ་དང་གདོང་དྲུག་གི་རྒྱུད་དང་། རྟོག་བདུན་རྣམས་སྤྱན་དྲངས་པར་བཞེད་པ་ལས། སྐབས་སུ་བབ་པ་རྡོ་རྗེ་འཇིགས་བྱེད་ཀྱི་རྒྱུད་འདི་ལའང་རྟོག་པ་དང་པོར་སྒྲུབ་པའི་དཀྱིལ་འཁོར་བསྟན། རྟོག་པ་གཉིས་པར་འཁྲུལ་འཁོར། གསུམ་པར་སྔགས་བཏུ། བཞི་པར་སྒྲུབ་ཐབས། ལྔ་པར་བྲིས་སྐུའི་ཆོ་ག །དྲུག་པར་སྦྱིན་སྲེག །བདུན་པར་བསམ་གཏན་གྱིས་ལས་གྲུབ་པའི་ཚུལ་རྣམས་སྟོན་ཅིང་། འདིའི་རྟོག་པ་དང་པོ་ལ་བརྟེན་ནས་གྲུབ་ཆེན་ལ་ལི་ཏ་བཛྲས་རྡོ་རྗེ་འཇིགས་བྱེད་ལྷ་ཞེ་དགུའི་སྒྲུབ་ཐབས་ཞི་ཁྲོ་རྣམ་པར་རོལ་བ་ཞེས་བྱ་བ་མཛད། འདིའི་སྲོལ་འཛིན་ཞང་ཤེས་རབ་བླ་མ་སོགས་ལ་བཀའ་བབས་པ་ལྷ་བཞི་བཅུ་རྩ་དགུའི་དཀྱིལ་འཁོར་དུ་དབང་བསྐུར་བ་ལ་རྡོ་རྗེ་འཇིགས་བྱེད་ཞང་ལུགས་ཞེས་གྲགས་པ་དང་། ཡང་དེ་ལ་བརྟེན་ནས་གྲུབ་ཆེན་ཨ་མོ་གྷ་བཛྲས་རྡོ་རྗེ་འཇིགས་བྱེད་ལྷ་བཅུ་བདུན་གྱི་སྒྲུབ་ཐབས་སེམས་དཔའ་བསྡུས་པ་ཞེས་བྱ་བ་མཛད། དེའི་བརྒྱུད་འཛིན་སྐྱོ་འོད་འབྱུང་སོགས་ནས་བརྒྱུད་པ་ལྷ་བཅུ་བདུན་གྱི་དཀྱིལ་འཁོར་དུ་དབང་བསྐུར་བ་བསྐྱེད་རྫོགས་ཀྱི་མན་ངག་དང་བཅས་པ་ལ་རྡོ་རྗེ་འཇིགས་བྱེད་སྐྱོ་ལུགས་ཞེས་གྲགས་པ་དང་། ཡང་དེ་ཉིད་ཀྱིས་དངོས་བསྟན་རྡོ་རྗེ་འཇིགས་བྱེད་ལྷ་དགུའི་དཀྱིལ་འཁོར་ལ་པཎྜི་ཏ་ཤྲཱི་བྷ་དྲས་མཛད་པའི་སྒྲུབ་ཐབས་དང་བཅས་པ་རྗེ་ས་སྐྱ་པ་རྣམས་ལ་བཀའ་བབས་པ་ཞིག་དང་། བླ་མ་རྭ་པ་རྣམས་ལ་བཀའ་བབས་པ་ཞིག་སྟེ་གཉིས་ལས། དང་པོ་ནི་གྲུབ་ཆེན་ནཱ་རོ་ཏ་པ་ནས་བརྒྱུད་དེ་རྗེ་ས་སྐྱ་པ་རྣམས་ལ་བཀའ་བབས་པའི་རྡོ་རྗེ་འཇིགས་བྱེད་ལྷ་དགུའི་དབང་དང་། རྒྱུད་ཀྱི་བཤད་བཀའ་དང་བཅས་པ་ལ་ས་ལུགས་ཞེས་གྲགས་པ་དང་། ཕྱི་མ་ལ་རྭ་རྡོ་རྗེ་གྲགས་ཀྱིས་ཞལ་དགུ་རིན་ཆེན་སྒྲོན་མ་ལ་སོགས་སྒྲུབ་ཐབས་བཞི་མཛད་ལ། འདིའི་བཀའ་བབས་ལོ་ཙཱ་བ་དེ་ཉིད་ནས་བརྒྱུད་པའི་རྡོ་རྗེ་འཇིགས་བྱེད་ལྷ་དགུའི་དཀྱིལ་འཁོར་དུ་དབང་བསྐུར་བ་དང་བཅས་པའི་ཆོས་སྐོར་ལ་རྭ་ལུགས་ཞེས་གྲགས་པ་དང་། ཡང་དེ་ཉིད་ཀྱིས་དངོས་སུ་བསྟན་པ་མེད་ཀྱང་། བླ་མའི་མན་ངག་ལ་བརྟེན་ནས། གཤིན་རྗེ་དགྲ་ནག་གི་རྒྱུད་ནས་ཁ་བསྐངས་ཏེ། རྡོ་རྗེ་འཇིགས་བྱེད་ལ་གཏི་མུག་གཤིན་རྗེའི་གཤེད་ལ་སོགས་པའི་འཁོར་གྱིས་བསྐོར་བ་ལྷ་བཅུ་གསུམ་མའི་དཀྱིལ་འཁོར་དུ་དབང་བསྐུར་བ་རྭ་ལོ་ཙཱ་བ་ཆེན་པོ་རྡོ་རྗེ་གྲགས་པ་ནས་རིམ་བཞིན་ཚར་ཆེན་རྡོ་རྗེ་འཆང་ཡབ་སྲས་སོགས་ནས་བརྒྱུད་དེ་འོངས་པ་ལ་རྭ་ལུགས་ཐུན་མོང་མ་ཡིན་པ་རྣམས་སུ་གྲགས་པ་ལས། འདིར་རོ་ལངས་བརྒྱད་སྐོར་གྱི་དཀྱིལ་འཁོར་དུ་དབང་བསྐུར་བ་ཟབ་མོ་བསྒྲུབ་པར་བགྱི། ༼༈ དེ་ལ་སྤྱིར་དབང་བསྐུར་བ་ཐོབ་པའི་ཕན་ཡོན་ནི། གང་ཟག་དབང་པོ་ཡང་རབ་རྣམས་དབང་རྗེས་དེ་མ་ཐག་གྲོལ་བར་འགྱུར་ལ། གང་ཟག་མཆོག་མ་ཡིན་པའང་དབང་ཉིད་རྟག་ཏུ་གོམས་པར་བྱས་ན་ལམ་གཞན་མ་བསྒོམས་ཀྱང་སྐྱེ་བ་བདུན་ནས་མཆོག་གི་དངོས་གྲུབ་འགྲུབ་པར་གསུངས་ཤིང་། དབང་ཐོབ་ནས་རྩ་བའི་ལྟུང་བས་མ་གོས་ན་སྐྱེ་བ་བཅུ་དྲུག་ནས་འགྲུབ་པར་གསུངས་པ་དང་། དབང་གིས་གྲོལ་བར་མ་ནུས་པའི་གང་ཟག་གཞན་རྣམས་ལ་གྲོལ་བྱེད་ཀྱི་ལམ་སྟོན་པའི་སྣོད་རུང་དུ་བྱེད་པའི་ཐབས་ཀྱང་དབང་ཉིད་ཡིན་པར་གསུངས་པས་ན། དབང་བསྐུར་བ་རྡོ་རྗེ་ཐེག་པའི་ལམ་གྱི་རྩ་བར་གྲུབ་པའི་ཕྱིར་དང་། དབང་བསྐུར་བས་ཚེ་རབས་མང་པོའི་སྡིག་པ་འདག་ཅིང་དངོས་གྲུབ་ཐམས་ཅད་དབང་བསྐུར་བ་ལ་བརྟེན་ནས་འབྱུང་བར་གསུངས་པའི་ཕྱིར། ཡོན་ཏན་ཐམས་ཅད་ཀྱི་འབྱུང་ཁུངས་སུ་གྱུར་པའི་དབང་ལེན་པ་ལ་ཤིན་ཏུ་སྤྲོ་བར་མཛོད་ཅིག །དེ་ལྟར་དབང་ཐོབ་པའི་ཕན་ཡོན་ངེས་པར་བྱས་ནས། ཕན་ཡོན་ཅན་གྱི་དབང་དེ་མ་ཐོབ་པའི་ཉེས་དམིགས་ནི། གལ་ཏེ་དབང་མ་ཐོབ་ཀྱང་ལམ་ལ་འབད་པ་བྱས་ན་འབྲས་བུ་ཐོབ་པར་འགྱུར་རམ་སྙམ་ན་དེ་ལྟ་བུ་ནི་སངས་རྒྱས་ཀྱིས་གསུངས་པ་མ་ཡིན་ཏེ། དབང་མ་ཐོབ་པར་རྒྱུད་འཆད་པ་དང་བསྐྱེད་རྫོགས་ཀྱི་དོན་བསྒོམས་ཀྱང་དངོས་གྲུབ་མི་ཐོབ་ཅིང་། འཇིག་རྟེན་པའི་དངོས་གྲུབ་ཕྲ་མོ་ཙམ་ཐོབ་སྲིད་ཀྱང་ཕྱི་མ་ངན་སོང་དུ་འགྲོ་བར་གསུངས་པའི་ཕྱིར་རོ། །རྡོ་རྗེ་ཐེག་པའི་ལམ་ལ་བསྟེན་ནས་རང་གཞན་གྱི་དོན་བསྒྲུབ་པར་འདོད་པའི་བློ་གྲོས་ཅན་དག་གིས་དབང་ལ་ཤིན་ཏུ་གུས་པར་བྱ་དགོས་པ་ཡིན། དེ་ལྟར་ཐོབ་ན་ཕན་ཡོན་དང་མ་ཐོབ་ན་ཉེས་དམིགས་ཡོད་པའི་དབང་དེ་སྐུར་བར་བྱེད་པ་ལ་ཐོག་མར་དཔོན་སློབ་འབྲེལ་བརྟག་དགོས་ཏེ། བླ་མ་ལྔ་བཅུ་པ་ལས། བླ་མ་དང་ནི་སློབ་མ་དག །མཚུངས་པར་དམ་ཚིག་ཉམས་འགྱུར་བས། །དཔའ་བོས་དང་པོར་སློབ་དཔོན་དང་། །སློབ་མའི་འབྲེལ་པ་བརྟག་པར་བྱ། །ཞེས་གསུངས། གང་གིས་དབང་སྐུར་བ་པོ་རྡོ་རྗེ་སློབ་དཔོན་གྱི་མཚན་ཉིད་ནི་མདོར་བསྡུ་ན། བླ་མ་ལྔ་བཅུ་པ་ལས། བརྟན་ཞིང་དུལ་ལ་བློ་གྲོས་ལྡན། །བཟོད་ལྡན་དྲང་ལ་གཡོ་སྒྱུ་མེད། །སྔགས་དང་རྒྱུད་ཀྱི་སྦྱོར་བ་ཤེས། །སྙིང་བརྩེར་ལྡན་ཞིང་བསྟན་བཅོས་མཁས། །དེ་ཉིད་བཅུ་ནི་ཡོངས་སུ་ཤེས། །དཀྱིལ་